text: Uopmærksomhed er stadig et stort problem i trafikken
  04 oktober 2017 kl. 17.55
  Bilister der er optaget af andre ting end at køre bi,l er årsagen til, at der sker alt for mange alvorlige ulykker i trafikken. Derfor holder færdselspolitiet i denne uge ekstra øje med bilisterne.
  Mobiltelefoner, gps'er, mad, sminke og barbering. Der foregår mange ting, når bilisterne kører de danske landeveje tynde, og desværre er det også medvirkende til, at der sker dødsulykker.
  Derfor bliver der i denne uge igen opfordret til, at bilisterne kører bil når de kører bil.
  - Vi ser det i dagligdagen, når bilerne begynder at slingre lidt. Så er det ikke altid fordi, bilisten er påvirket, men fordi der foregår andre ting under kørslen, siger Knud Reinholdt, leder af færdselsafdelingen ved Syd- og Sønderjyllands Politi, til TV SYD.
  Michael Schmidt fra Aabenraa var en af de bilisterne, der i dag blev taget på fersk gerning af politiet.
  - Det var en kunde, der ringede og så tog jeg telefonen, siger Michael Schmidt til TV SYD.
  Ved aktionen i dag i Aabenraa, blev der taget 18 bilister på en time.
  